‘Getroud met rugby’: Nuwe seisoen, nuwe gesigteChristel van den Bergh as Renate, Marlee van der Merwe as Kristien en Zetske van Pletzen as Julia in ‘Getroud met rugby’. (Foto: Facebook/Getroud met rugby – kykNET) Die vyfde seisoen van die kykNET-sepie Getroud met rugby het Maandag afgeskop ondanks die aanpassings en uitdagings wat die Covid-19-pandemie vir die produksiespan teweegbring. Kykers kan uitsien na nog meer intrige, romanse en baie drama. “Getroud met rugby gaan kykers oor die volgende paar maande op ŉ wipwarit neem. Verwag liefdesdriehoeke, interessante nuwe karakters, pragtige nuwe stelruimtes, gesondheidskwessies en ŉ troue of twee,” verklap Soné Combrink, uitvoerende vervaardiger van die sepie. Saam met die bekendstelling van die vyfde seisoen, het Getroud met rugby die akteur Theodore Jantjies by die Stryders verwelkom. Jantjies vertolk die rol van Jordan James, die Stryders se nuwe kondisioneringsafrigter. Jordan is pas terug van Nieu-Seeland, waar hy ná ŉ tragiese gebeurtenis ŉ ruk lank gaan woon en werk het. Claudia Jones as Candice en David Johnson as Liam in ‘Getroud met rugby’. (Foto: Facebook/Getroud met rugby – kykNET) Volgens Jantjies is hy baie opgewonde oor dié rol. “Dit is ŉ rol wat ek nog nie op die verhoog of selfs op skerm vertolk het nie. Dit is heeltemal anders as waaraan ek gewoond is.” Die ekonomiese klimaat wat tans wêreldwyd heers, laat die Stryders ook nie onaangeraak nie. Bart (Pierre Breytenbach) het sy hande vol om die span se toekoms te verseker terwyl hy ook verbete vir Kristien (Marlee van der Merwe) se hart baklei. Amanda (Natasja Jacobs) keer terug nadat sy vroeër vanjaar koue voete gekry het toe Reitz (Sean van Noordwyk) volgens haar te ernstig wou raak. Gaan sy hom hierdie keer ŉ kans gee? Ryno (Adrian Steyn) en Thinus (Arno Marais) se huwelik word getoets wanneer Ryno besluit om ŉ klerereeks saam met die mode-ontwerper Anton (Tiaan Kelderman) te begin. Sal ware liefde oorwin? Christel van den Bergh as Renate in ‘Getroud met rugby’. (Foto: Facebook/Getroud met rugby – kykNET) ŉ Ongemaklike situasie ontstaan wanneer Simon (David Louw) sy ma, Yvonne (Karin Retief), aan Lulu (Ansu Visser) se alternatiewe ouers (Gretha Brazelle en Jürgen Hellberg) voorstel. Candice (Claudia Jones) en Liam (David Johnson) se verhouding blom, totdat Candice se ma, Priscilla (Shemane Harris), by die Willemses kom loseer en daarop aandring om in Candice se sukses te deel. ŉ Splinternuwe humoristiese karakter, Nesie (Melissa Massyn), trek by die Beltrames in. Dié interessante jong vrou, ŉ kennis van Festus en Koekie se vriend se niggie, gaan kykers laat skaterlag. Nesie se onkonvensionele lewensuitkyk en reguit manier van leef gaan boonop ŉ teddiebeer-Stryder se hart laat smelt. “Om ŉ groot produksie soos Getroud met rugby vir kykNET te kan vervaardig, is reeds ŉ voorreg vir ŉ skrywer en vervaardiger,” sê vervaardiger Deon Opperman. Marlee van der Merwe as Kristien in ‘Getroud met rugby’. (Foto: Facebook/Getroud met rugby – kykNET) “Om dit dan vir vyf jaar te kan doen, is werklik ŉ besonderse voorreg. Toe ek jare gelede aan die eerste seisoen van die destydse dramareeks geskryf het, het ek nooit kon dink dat die storie so ŉ lang leeftyd sou hê nie. My opregte dank en waardering aan kykNET en al die honderde kunstenaars wat oor die jare tot Getroud met rugby se sukses bygedra het.” Getroud met rugby is weeksdae om 18:00 op kykNET, DStv-kanaal 144, te sien.